Ma arvan, et meie haridussüsteem on põhimõtteliselt pikk pohmelus 19. sajandi materialismist ja valgustusajastu ratsionalismist. Valgustusajastu ratsionalismi idee seisneb selles, et teadus ja mõistus on inimkonna arengu eesliinil. Religioon ja spirituaalsus on pelgalt jäänukid pimedast keskajast.
Teadlased on uus preesterkond ja tänu teadusele ning tehnoloogiale marsib inimkond progressi suunas. See on tüüpiline seisukoht.
Loomulikult leidub selles ka kübeke tõtt. Võrreldes 50 aasta tagusega on meil palju paremad nutitelefonid, kahtlemata ka parem hambaravi ja tehnoloogia tõepoolest areneb pidevalt.
Sedasorti maailmavaatel põhinevad praktiliselt kõikide maailma riikide haridussüsteemid. See on see, mida inimestele õpetatakse. Ja see takistab arengut, sest see sundsöödab inimestele 19. sajandi materialismi.
Riikides nagu India ja Jaapan õpetatakse küll sama asja, aga enamik inimesi ei usu sellesse. Materialismi ja ateismi usutakse tööl ja koolis, aga pärast tööd koju minnes muutuvad need samad inimesed tavalisteks moslemiteks, sikhideks, džainistideks või kelleks vaid.
Ma elasin Indias 7 aastat ja väga vähesed indialased on materialistidest ateistid. Aga teadus, mida nad teevad, on materialistlik ja ateistlik. Nad peavad seda mingiks eraldi lahtriks, otsekui oma elu eraldiseisvaks osaks.
Selleks, et elus edasi jõuda, tuleb juhinduda materialismist ja ateismist. Need on mängureeglid. Aga tegelikult inimesed ei usu sellesse. Nad ei usu, et see ongi lõplik tõde.
Samas kui siinmaal enamik inimesi usub sellesse ka päriselt. Nad usuvad, et nad võivad hüljata kogu traditsioonilise religiooni ja spirituaalsuse, sest nüüd nad teavad tõde.
Ja kõik need, kes usuvad teistesse asjadesse, on võhikud, pettekujutluste ohvrid, lapsikud ja nii edasi. Ühesõnaga ma arvan, et peamiseks takistuseks on taolise haridussüsteemiga kaasnev kultuur. Ka rahastus takistab muutusi teaduses.
Teisalt, positiivne on see, et vaimsed praktikad on hakanud levima. Miljonid inimesed tegelevad meditatsiooniga, samas kui 50 aastat tagasi ei olnud enamik inimesi sellest isegi kuulnud.
Miljonid inimesed tegelevad joogaga. Miljonid inimesed tegelevad võitluskunstidega.Võitluskunstide spirituaalsest dimensioonist, saadakse selgelt aru, siin käib jutt energia liikumisest läbi sinu ning sinu ja sinu vastase vahel.
Tegemist ei ole ainult toore jõuga – teatud liiki mehhaanilise süsteemiga, mille rihmadeks ja kangideks on lihased ja luud. See on palju peenem värk.
Peale selle levivad meil veel psühhedeelsed ained. Tänu uuele uuringutelainele on paljud inimesed päriselt kogenud muutunud teadvusseisundeid.
Toimumas on massiivne nihe, kuid mitte hariduse ega poliitika institutsioonides. Internet on tegelikult selle muutuse põhiliseks meediumiks. Teie saade on osa sellest protsessist. –
Ja kes on teie arvates need eriti olulised mõtlejad, kes ei ole osa peavoolu mõtteloost, kuid keda me peaks kuulama, kui me tahame edasi liikuda? –
Jung on üks, sest tal on palju terviklikum käsitus psüühikast kui tavalistel akadeemilistel psühholoogidel või piiratud ja selgelt dogmaatiliselt ateistlikul Freudil. Jung on üks psühholoogia võtmepersoonidest.
